Document ID: /roh_data/filtered/fineweb-2-filterrobots_roh.jsonl.gz/27594

Uschia ha la ministra da traffic Doris Leuthard e la fracziun tessinaisa gudagnà la votaziun en la Partida cristiandemocratica. Pers ha perencunter la Svizra Centrala.
Era «gea» ha la PCD ditg a l'atgna iniziativa per la lètg e la famiglia. La parola «na» han ils delegads decidì per l'iniziativa per il repatriament effectiv da la Partida populara svizra (PPS) e per l'iniziativa dals giuvens socialists «nagina speculaziun cun nutriment».
Per ina realisaziun pragmatica
Prendì posiziun a la radunanza dals delegads da la PCD a Friburg ha er il president da la partida, Christophe Darbellay: tranter auter co realisar l'iniziativa d'immigraziun da la PPS. En ses pled a l’entschatta da la radunanza è el s’exprimì che l’iniziativa duai vegnir realisada a moda pragmatica, raschunaivla e favuraivla a l'economia.
Tadlar cun in spiert constructiv
Ina rolla impurtanta haja la Partida populara svizra (PPS), ha ditg Darbellay. Quella stoppia ussa cumprovar ch'ella veglia vairas schliaziuns per il pajais. La Svizra stoppia definir da nov e rinforzar la via bilaterala, senza periclitar la buna relaziun cun l'Uniun europeica. La fracziun da la PCD en chasa federala veglia tadlar cun in spiert constructiv ils 3 candidats da la PPS per il Cussegl federal.
Parolas PEV
Er la Partida evangelica da la Svizra (PEV) ha discutà oz las parolas per las duas fatschentas da la votaziun dal proxim favrer. Ella sustegna tant l'iniziativa da la PCD per la lètg e la famiglia sco era l'iniziativa da la Juso «Nagina speculaziun cun nutriment».
RR novitads 12:00/15:00